เอกสารแนบ 3

  ------------------------------- --------- ------------------------------
  []สำนักงานการบัญชีนิตยาและเพื่อน                NITTAYA & ASSOCIATES

  244/541 ถนนรามอินทรา ซอย 5                 244/541 RAM-INTHRA ROAD
  แขวงอนุสาวรีย์ เขตบางเขน                     ANUSAWAREE BANGKHEN

  กรุงเทพฯ 10220 โทรศัพท์ 9706187-9            BANGKOK 10220 TELEPHONE
  โทรสาร 9706190                            9706187-9 FAX. 9706190
  ------------------------------- --------- ------------------------------

วันที่ 1 มีนาคม 2544

เรื่อง การควบคุมภายในด้านบัญชี

เรียน คณะกรรมการบริษัท

บริษัท ไทยชูการ์ เทอร์มิเนิ้ล จำกัด (มหาชน)

ตามที่สำนักงานได้ตรวจสอบงบการเงินของบริษัท ไทยชูการ์ เทอร์มิเนิ้ล จำกัด (มหาชน)
สำหรับปีสิ้นสุดวันที่ 31 ธันวาคม 2543 และได้เสนอรายงานการตรวจสอบลงวันที่ 19 กุมภาพันธ์
2544 ไปแล้วนั้น
สำนักงานขอเรียนว่าในการตรวจสอบงบการเงินตามมาตรฐานการสอบบัญชีที่รับรองทั่วไป
เพื่อแสดงความเห็นต่องบการเงินที่ได้ตรวจสอบว่าแสดงฐานะการเงินและผลการดำเนินงานโดยถูกต้องตามที่ควรและได้ทำขึ้นตามหลักการบัญชีที่รับรองทั่วไปซึ่งได้ถือปฏิบัติเช่นเดียวกับปีก่อนหรือไม่เพียงใดนั้น
สำนักงานได้ศึกษาและประเมินประสิทธิภาพระบบการควบคุมภายในด้านบัญชีของบริษัทตามที่เห็นว่าจำเป็นเพื่อประโยชน์ในการกำหนดขอบเขตการปฏิบัติงานตรวจสอบบัญชีเพื่อแสดงความเห็นต่องบการเงินของบริษัทเท่านั้น
การประเมินประสิทธิภาพระบบการควบคุมภายในด้านบัญชีนี้ทำในขอบเขตที่จำกัด ดังนั้น
ข้าพเจ้าจึงไม่ขอแสดงความเห็นต่อระบบการควบคุมภายในด้านบัญชีของบริษัทโดยรวม

สำนักงานขอเรียนว่า
ผู้บริหารของบริษัทต้องเป็นผู้รับผิดชอบในการสร้างและควบคุมระบบการควบคุมภายในด้านบัญชีเองโดยตรง
การปฏิบัติหน้าที่ที่รับผิดชอบนี้
ผู้บริหารควรประมาณการและใช้ดุลยพินิจพร้อมประเมินผลประโยชน์ที่ผู้บริหารจะได้รับว่าคุ้มค่ากับค่าใช้จ่ายที่จะเกิดหรือไม่
ระบบการควบคุมภายในด้านบัญชี
มีวัตถุประสงค์เพียงเพื่อให้ฝ่ายบริหารเกิดความมั่นใจว่ามีการป้องกันรักษาทรัพย์สินไม่ให้เกิดความเสียหายจากการใช้หรือการจำหน่ายโดยไม่ได้รับอนุมัติ
การบันทึกรายการบัญชีบันทึกเฉพาะรายการที่ได้รับอนุมัติและบันทึกด้วยความถูกต้องเพื่อการจัดทำงบการเงินได้ตามหลักการบัญชีที่รับรองโดยทั่วไป

เนื่องจากระบบการควบคุมภายในด้านบัญชีมีข้อจำกัด
การตรวจสอบจึงไม่อาจตรวจพบจุดอ่อนหรือรายการผิดปกติที่อาจเกิดขึ้นทั้งหมดได้
การวางแผนและกำหนดวิธีการป้องกันจุดอ่อนของระบบการควบคุมภายในในอตนาคตยังมีความเสี่ยงเพราะวิธีการที่วางไว้อาจไม่รัดกุมพอเนื่องจากสถานการณ์ที่เปลี่ยนแปลงไปและความเคร่งครัดในการปฏิบัติของพนักงานตามระบบที่กำหนดไว้

- 2 -

การศึกษาและประเมินผลระบบการควบคุมภายในด้านบัญชีเพื่อประโยชน์ในการกำหนดขอบเขตการปฏิบัติงานตรวจสอบบัญชีตามที่กล่าวในย่อหน้าหนึ่งนั้นมีขอบเขตจำกัด
และอาจไม่ชี้ให้เห็นซึ่งจุดอ่อนของระบบการควบคุมภายในที่เป็นสาระสำคัญหรือเหตุการณ์ที่ควรให้ความสนใจทุกกรณีของบริษัทได้
จากการทดสอบการควบคุมภายในและการตรวจสอบรายการบัญชี
สำนักงานไม่พบข้อบกพร่องของระบบการควบคุมภายในด้านบัญชีที่จะมีผลกระทบอย่างเป็นสาระสำคัญต่อการแสดงความเห็นต่องบการเงินสำหรับปีสิ้นสุดวันที่
31 ธันวาคม 2543
สำหรับข้อแนะนำบางประการที่ไม่มีผลกระทบอย่างเป็นสาระสำคัญต่อการแสดงความเห็นต่องบการเงิน
สำนักงานฯ จะแจ้งให้ทราบในจดหมายอีกฉบับหนึ่ง

สำนักงานขอขอบคุณที่เจ้าหน้าที่ของบริษัทได้ให้ความร่วมมือในการตรวจสอบบัญชีของบริษัทเป็นอย่างดี

  ขอแสดงความนับถือ

(นางนิตยา ลำเจียกเทศ)

ผู้สอบบัญชีรับอนุญาต เลขที่ 1035

  ------------------------------- --------- ------------------------------
  []สำนักงานการบัญชีนิตยาและเพื่อน                NITTAYA & ASSOCIATES

  244/541 ถนนรามอินทรา ซอย 5                 244/541 RAM-INTHRA ROAD
  แขวงอนุสาวรีย์ เขตบางเขน                     ANUSAWAREE BANGKHEN

  กรุงเทพฯ 10220 โทรศัพท์ 9706187-9            BANGKOK 10220 TELEPHONE
  โทรสาร 9706190                            9706187-9 FAX. 9706190
  ------------------------------- --------- ------------------------------

รายงานของผู้สอบบัญชีรับอนุญาต

เสนอ ผู้ถือหุ้นและคณะกรรมการบริษัท ไทยชูการ์ เทอร์มิเนิ้ล จำกัด (มหาชน)

ข้าพเจ้าได้ตรวจสอบงบดุลรวม ณ วันที่ 31 ธันวาคม 2543 และ 2542 งบกำไรขาดทุนรวม
งบกำไรสะสมรวม งบแสดงการเปลี่ยนแปลงในส่วนของผู้ถือหุ้นรวม และงบกระแสเงินสดรวม
สำหรับปีสิ้นสุดวันเดียวกันของแต่ละปีของบริษัท ไทยชูการ์ เทอร์มิเนิ้ล จำกัด (มหาชน)
และบริษัทย่อย และได้ตรวจสอบงบการเงินเฉพาะของบริษัท ไทยชูการ์ เทอร์มิเนิ้ล จำกัด
(มหาชน) เช่นเดียวกัน
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการรายงานต่องบการเงินดังกล่าวจากผลการตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ
ซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินดังกล่าวแสดงฐานะการเงิน ณ วันที่ 31 ธันวาคม 2543 และ 2542
ผลการดำเนินงาน การเปลี่ยนแปลงในส่วนของผู้ถือหุ้นและกระแสเงินสด
สำหรับปีสิ้นสุดวันเดียวกันของแต่ละปีของบริษัท ไทยชูการ์ เทอร์มิเนิ้ล จำกัด (มหาชน)
และบริษัทย่อยและเฉพาะของบริษัท ไทยชูการ์ เทอร์มิเนิ้ล จำกัด(มหาชน)
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

(นางนิตยา ลำเจียกเทศ)

ผู้สอบบัญชีรับอนุญาต

ทะเบียนเลขที่ 1035

กรุงเทพมหานคร

วันที่ 19 กุมภาพันธ์ 2544